﻿

**ЗАКОН**

**о давању гаранције Републике Србије у корист UniCredit Bank Srbija a.d. Beograd, NLB Komercijalnа Bankа A.D. Beograd и AIK Bankа a.d. Beograd по задужењу Јавног предузећа „Србијагас” Нови Сад**

Члан 1.

Република Србија преузима обавезу да као гарант измири обавезе Јавног предузећа „Србијагас” Нови Сад (у даљем тексту: Зајмопримац) по основу дугорочног кредита одобреног од стране UniCredit Bank Srbija a.d. Beograd у износу који не може бити већи од динарског износа индексираног у еврима, у износу до 75.000.000 евра (словима: седамдесетпетмилиона евра) увећаног за износ припадајуће уговорене камате; NLB Komercijalnе bankе A.D. Beograd у износу који не може бити већи од динарског износа индексираног у еврима, у износу до 30.000.000 евра (словима: тридесетмилиона евра) увећаног за износ припадајуће уговорене камате и AIK bankе a.d. Beograd у износу који не може бити већи од 2.350.000.000 динара (словима: двемилијардетристотинепедесет милиона динара) увећаног за износ припадајуће уговорене камате.

Члан 2.

Гаранцију из члана 1. овог закона Република Србија издаје у корист UniCredit Bank Srbija a.d. Beograd, на име обавеза из Уговора о дугорочном кредиту број РЛ 0606/22 у износу до 75.000.000 евра (словима: седамдесетпет милиона евра) у динарској противвредности по средњем курсу Народне банке Србије увећаног за номиналну каматну стопу која је варијабилна и износи тромесечни EURIBOR плус каматна маржа која износи 5,25% на годишњем нивоу, закљученог између Зајмопримца и UniCredit Bank Srbija a.d. Beograd, дана 26. децембра 2022. године.

Члан 3.

Гаранцију из члана 1. овог закона Република Србија издаје у корист NLB Komercijalne banke A.D. Beograd, на име обавеза из Уговора о дугорочном кредиту кредитна партија бр. 0041002094256, у износу до 30.000.000 евра (словима: тридесетмилиона евра) у динарској противвредности по средњем курсу Народне банке Србије увећаног за номиналну каматну стопу која је варијабилна и износи тромесечни EURIBOR плус каматна маржа која износи 5,50% на годишњем нивоу, закљученог између Зајмопримца и NLB Komercijalne banke A.D. Beograd, дана 26. децембра 2022. године.

Члан 4.

Гаранцију из члана 1. овог закона Република Србија издаје у корист AIK banke a.d. Beograd, на име обавеза из Уговора о дугорочном кредиту за ликвидност бр. 105312045513053535, у износу до 2.350.000.000 динара (словима: двемилијардетристотинепедесетмилиона динара), увећаног за номиналну каматну стопу која је варијабилна и износи Референтна каматна стопа Народне банке Србије плус каматна маржа која износи 4% на годишњем нивоу, закљученог између Зајмопримца и AIK banke a.d. Beograd, дана 26. децембра 2022. године.

Члан 5.

Република Србија (у даљем тексту: Гарант) овим неопозиво, безусловно, без приговора и на први позив гарантује, да ће измирити дуг Зајмопримца према UniCredit Bank Srbija a.d. Beograd, NLB Komercijalnа bankа A.D. Beograd и AIK bankа a.d. Beograd (у даљем тексту: Банке), односно свих плативих износа о њиховом доспећу, у свему на начин и у складу са условима из појединачних уговора о кредиту, са роком важности који ће бити дужи за месец дана од рока доспећа кредита, чиме се ствара обавеза отплате дуга насталих по основу датих гаранција да плати доспелу а неизмирену обавезу уколико Зајмопримац не изврши ту своју обавезу благовремено, у складу са уговорима о кредиту са Банкама.

Уколико Гарант не изврши своје обавезе, у року из става 1. овог члана, свака од Банака ће независно једна од друге имати право да прогласи доспелим све износе који су плативи у складу са одредбама појединачних уговора о кредиту.

У случају активирања гаранције из члана 1. овог закона, свака од Банака ће имати право да од Гаранта наплати износ својих доспелих а неизмирених потраживања. Гарант се обавезује да ће обезбедити у буџету за одговарајућу фискалну годину, средства неопходна за извршавање преузетих обавеза по овој гаранцији.

Члан 6.

Отплату кредита врши Зајмопримац према UniCredit Bank Srbija a.d. Beograd и NLB Komercijalnа bankа A.D. Beograd у динарима индексирано према вредности евра, све у складу са одредбама појединачних уговора о кредиту. Односно отплату кредита врши Зајмопримац према AIK banci a.d. Beograd у динарима, а све у складу са одредбама уговора о кредиту.

Средства за отплату кредита обезбедиће Зајмопримац из сопствених прихода.

Зајмопримац је дужан да средства за отплату кредита обезбеђује према плану отплате, у износу који укључује главницу, обрачунату камату и пратеће трошкове задуживања.

Члан 7.

Ако по основу гаранције из члана 1. овог закона Гарант изврши обавезу уместо Зајмопримца, Гарант ће од Зајмопримца имати право на повраћај главнице, камате, пратећих трошкова задуживања и пратећих трошкова који настану због неизвршења, односно неблаговременог извршења обавезе, као и свих других трошкова који могу настати у вези са извршавањем обавеза уместо Зајмопримца, до висине износа измирене обавезе, као и право да од Зајмопримца наплати обрачунату законску затезну камату. Гарант своје право повраћаја од Зајмопримца неће остваривати пре потпуног намирења потраживања свих Банака, нити ће поступати противно њиховим интересима.

Право на повраћај средстава из става 1. овог члана Гарант ће остварити тако што ће иницирати наплату са рачуна Зајмопримца на основу овлашћења добијеног од Зајмопримца или других инструмената обезбеђења, у складу са прописима којима се уређује платни промет.

Члан 8.

Средства зајма која су Зајмопримцу стављена на располагање на основу уговора о кредиту за које се издаје гаранција по овом закону уплатиће се на наменски рачун Зајмопримца који ће се отворити код Народне банке Србије, након ступања на снагу овог закона. Средства са рачуна користиће се за плаћање обавеза Зајмопримца само уз сагласност министра надлежног за послове финансија.

Члан 9.

Овај закон ступа на снагу осмог дана од дана објављивања у „Службеном гласнику Републике Србије”.